ΓΡΑΠΤΗ ΕΡΩΤΗΣΗ E-2821/97 υποβολή: Wolfgang Kreissl-Dφrfler (V) προς την Επιτροπή (1 Σεπτεμβρίου 1997)

Θέμα: Φωτοβολταϊκή ενέργεια: ειδικά τέλη για την πλήρη κάλυψη των δαπανών

Απαντώντας εξ ονόματος της Επιτροπής στην ερώτηση Ε-1359/97 ((ΕΕ C 21, 22.1.1998, 47.)) στις 20 Ιουνίου 1997, ο Επίτροπος κ. Παπουτσής επεσήμανε ότι οι διαφορές του κόστους μεταξύ των συμβατικών και των ανανεώσιμων πηγών ενέργειας αποτελούν το κύριο εμπόδιο για την εισαγωγή ανανεώσιμων πηγών ενέργειας στην αγορά. Οι διαφορές αυτές πρέπει να εξαλειφθούν. Για την επίτευξη αυτού του σκοπού πρέπει, σε μεταβατική φάση, οι ανανεώσιμες πηγές ενέργειας να εξομοιωθούν με τις συμβατικές πηγές ενέργειας μέσω ενισχύσεων της αγοράς. Το καλύτερο μέσο για το σκοπό αυτό είναι το σύστημα καταβολής ειδικών τελών για την πλήρη κάλυψη των δαπανών (full cost rates), σύστημα το οποίο εφαρμόζεται ήδη σε πολλές πόλεις της Γερμανίας για την τροφοδότηση ηλεκτρικού ρεύματος από ανανεώσιμες πηγές ενέργειας,.

Μπορεί να αναφέρει η Επιτροπή:

1. Από ποιές γερμανικές πόλεις και από ποιούς οργανισμούς έλαβε η Επιτροπή εκθέσεις ανάλυσης των εμπειριών όσον αφορά το σύστημα καταβολής ειδικών τελών για την κάλυψη των δαπανών σύμφωνα με το αίτημα που εξέφρασε το Κοινοβούλιο στο άρθρο 19 του ψηφίσματός του της 4ης Ιουλίου 1996 σχετικά με ένα σχέδιο δράσης της Κοινότητας για ανανεώσιμες πηγές ενέργειας (Α4-0188/96) ((ΕΕ C 211 της 22.7.1996, σελ. 27.));

2. Ποιά αποτελέσματα επετεύχθησαν με το σύστημα καταβολής ειδικών τελών για την κάλυψη των δαπανών;

3. Πώς αξιολογεί η Επιτροπή αυτά τα αποτελέσματα;

4. Ποιά ρύθμιση προτείνει η Επιτροπή σχετικά με την απόδοση για τροφοδότηση ρεύματος από ανανεώσιμες πηγές ενέργειας, προκειμένου να επιταχυνθεί η εισαγωγή των ανανεώσιμων πηγών ενέργειας στην αγορά;

Απάντηση του κ. Παπουτσή εξ ονόματος της Επιτροπής (24 Οκτωβρίου 1997)

Όπως δήλωσε στην Πράσινη Βίβλο της με αντικείμενο τις ανανεώσιμες πηγές ενέργειας ((Έγγραφο COM(96) 576 )), η Επιτροπή συντάσσει Λευκή Βίβλο σχετικά με κοινοτική στρατηγική για τις ανανεώσιμες πηγές ενέργειας με χρονικό ορίζοντα το έτος 2010, συνοδευόμενη από σχέδιο δράσης.

Στο πλαίσιο αυτό, η Επιτροπή σχεδιάζει να καταρτίσει πρόταση που θα αφορά την πρόσβαση της παραγόμενης από ανανεώσιμες πηγές ηλεκτρικής ενέργειας στο δίκτυο ηλεκτρισμού, συμπεριλαμβανομένων θεμάτων αμοιβής. Ωστόσο, μπορούν να εξετασθούν καθεστώτα διαφορετικά από εκείνο που έχουν υιοθετήσει πολλές γερμανικές πόλεις.

Υπό το πρίσμα αυτό, η Επιτροπή αναλύει τους πειραματισμούς που διεξάχθηκαν στα κράτη μέλη ώστε να διατυπωθούν, την κατάλληλη στιγμή, προτάσεις σε κοινοτικό επίπεδο.

Παράλληλα προς την πρόταση για την πρόσβαση στο δίκτυο, η Επιτροπή αναλύει τη μεταχείριση των ανανεώσιμων πηγών ενέργειας στο πλαίσιο της μεταφοράς στο εθνικό δίκαιο της οδηγίας 96/92/ΕΟΚ σχετικά με την εσωτερική αγορά ηλεκτρισμού ((ΕΕ L 27 της 30.1.1997 )).

Εξάλλου, η Επιτροπή θεωρεί ότι το κόστος των ανανεώσιμων ενεργειακών πηγών δεν αποτελεί το μόνο εμπόδιο για τη διείσδυσή τους στην αγορά. Ως εκ τούτου σχεδιάζει να προτείνει μέτρα προς εφαρμογή σε διαφόρους τομείς, όπως η τυποποίηση, η έρευνα, η επίδειξη, η διάδοση, ο τοπικός και περιφερειακός προγραμματισμός, η φορολογία, η χρηματοδότηση σε θεσμικό και εμπορικό πλαίσιο, η προώθηση, η πληροφόρηση και η επιμόρφωση.

Η Επιτροπή κρίνει ότι προκειμένου να είναι εγγυημένη μια μεγαλύτερη αγορά για τις ανανεώσιμες πηγές ενέργειας στον μεσοπρόθεσμο και απώτερο χρονικό ορίζοντα, οι ενισχύσεις ανάπτυξης των τελευταίων οφείλουν να είναι ορθώς εστιασμένες και χρονικώς πεπερασμένες, με σκοπό την αύξηση της διείσδυσης και ανταγωνιστικότητάς τους κατά την μεταβατική αυτή φάση στην οποία αναφέρεται το Αξιότιμο Μέλος του Κοινοβουλίου.

Όντως, οι δαπάνες μπορεί να παρουσιάσουν τεράστια διακύμανση συναρτήσει αφενός των τεχνολογιών και αφετέρου των επικρατουσών ειδικών συνθηκών, ιδίως του τόπου, και του επιπέδου των υποδομών.